ΑΠΟΦΑΣΗ ΤΗΣ ΕΠΙΤΡΟΠΗΣ της 25ης Ιουνίου 1980 περί συστάσεως Συμβουλευτικής Επιτροπής στον τομέα του ελέγχου και της μειώσεως της ρυπάνσεως που προξενείται από την έκχυση υδρογονανθράκων στη θάλασσα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη περί ιδρύσεως της Ευρωπαϊκής Οικονομικής Κοινότητος,

Εκτιμώντας:

ότι το Ευρωπαϊκό Συμβούλιο, κατά τις συνόδους του που έγιναν στην Κοπεγχάγη στις 7 και 8 Απριλίου 1978, στη Βρέμη στις 6 και 7 Ιουλίου 1978 και στο Λουξεμβούργο στις 27 και 28 Απριλίου 1980, θεώρησε ότι η Κοινότητα έπρεπε να θέσει ως σημαντικό στόχο της δράσεώς της την πρόληψη και την καταπολέμηση της ρυπάνσεως της θάλασσας, ιδιαίτερα από τους υδρογονάνθρακες-

ότι το πρόγραμμα δράσεως των Ευρωπαϊκών Κοινοτήτων στον τομέα του περιβάλλοντος του 1973(1), που συμπληρώθηκε από εκείνο του 1977(2), υπογράμμιζε ότι ήταν μεγάλης σημασίας για τη Δυτική Ευρώπη η ανάγκη μιας αποτελεσματικής δράσεως κατά των κινδύνων των συναφών με τη μεταφορά υδρογονανθράκων, συμπεριλαμβανομένης της δράσεως κατά των απειλών σοβαρής ρυπάνσεως των ακτών από ατυχήματα που συμβαίνουν σε διεθνή ύδατα και ότι όριζε πως η προστασία των θαλασσίων υδάτων με σκοπό την εξασφάλιση της διατηρήσεως της οικολογικής ισορροπίας συνιστούσε πρωταρχική επιδίωξη-

ότι το Συμβούλιο υιοθέτησε την 26η Ιουνίου 1978 ψήφισμα θεσπίσεως ενός προγράμματος δράσεως των Ευρωπαϊκών Κοινοτήτων στον τομέα του ελέγχου και της μειώσεως της ρυπάνσεως που προξενείται από την έκχυση υδρογονανθράκων στη θάλασσα(3),

ότι έχει σημασία για την Επιτροπή να συγκεντρώσει τις γνώμες εμπειρογνωμόνων των Κρατών Μελών, εξαιρετικά ειδικευμένων στον τομέα της ρυπάνσεως που προξενείται από την έκχυση υδρογονανθράκων στη θάλασσα-

ότι έχει επίσης σημασία για την Κοινότητα να διαθέτει ένα χώρο συναντήσεως εμπειρογνωμόνων, με σκοπό να συγκεντρώνει τις υπάρχουσες στα Κράτη Μέλη πληροφορίες και εμπειρίες, διευκολύνοντας έτσι το συντονισμό μεταξύ των μέτρων που έχουν ληφθεί ή που πρόκειται να ληφθούν σε εθνικό, διεθνές και κοινοτικό επίπεδο,

ΑΠΟΦΑΣΙΖΕΙ:

Άρθρο 1

Συνιστάται παρά τη Επιτροπή Συμβουλευτική Επιτροπή στον τομέα του ελέγχου και της μειώσεως της ρυπάνσεως που προξενείται από την έκχυση υδρογονανθράκων στη θάλασσα, στο εξής καλουμένη "επιτροπή".

Άρθρο 2

Η επιτροπή έχει ως έργο:

1. να δίδει γνώμες στην Επιτροπή, είτε κατόπιν αιτήσεώς της, είτε με δική της πρωτοβουλία, εφ' όλων των προβλημάτων των σχετικών με τη θέση σε εφαρμογή των κοινοτικών μέτρων στον τομέα του ελέγχου και της μειώσεως της ρυπάνσεως που προξενείται από την έκχυση υδρογονανθράκων στη θάλασσα-

2. να επιτρέπει τη συγκέντρωση των υπαρχουσών στα Κράτη Μέλη πληροφοριών και εμπειριών ως προς τα μέτρα ελέγχου και μειώσεως της ρυπάνσεως που προξενείται από την έκχυση υδρογονανθράκων στη θάλασσα, διευκολύνοντας έτσι το συντονισμό των μέτρων που έχουν ληφθεί ή που πρόκειται να ληφθούν σε εθνικό, διεθνές και κοινοτικό επίπεδο.

Άρθρο 3

1. Η επιτροπή αποτελείται από κυβερνητικούς εμπειρογνώμονες που έχουν αρμοδιότητες στους τομείς που αναφέρονται στο άρθρο 2, από τρεις αντιπροσώπους για κάθε Κράτος Μέλος.

2. Τα μέλη της επιτροπής διορίζονται από την Επιτροπή μετά από πρόταση από τα Κράτη Μέλη.

3. Οι αντιπρόσωποι των ενδιαφερομένων υπηρεσιών της Επιτροπής μετέχουν στις συνεδριάσεις της επιτροπής.

Άρθρο 4

Για κάθε ένα μέλος της επιτροπής, ορίζεται ένας αναπληρωτής. Υπό την επιφύλαξη του άρθρου 9, ο αναπληρωτής δεν παρευρίσκεται στις συνεδριάσεις της επιτροπής και δε μετέχει στις εργασίες της παρά μόνο όταν δεν μπορεί να συμμετάσχει το μέλος που αναπληρώνει.

Άρθρο 5

Ο κατάλογος των μελών δημοσιεύεται από την Επιτροπή στην Επίσημη Εφημερίδα των Ευρωπαϊκών Κοινοτήτων για ενημέρωση.

Άρθρο 6

Της επιτροπής προεδρεύει ο αντιπρόσωπος της Επιτροπής.

Άρθρο 7

Η επιτροπή εκλέγει έξι αντιπροσώπους μεταξύ των μελών της.

Συνιστά ένα γραφείο που αποτελείται από τον πρόεδρο και τους αντιπροέδρους.

Άρθρο 8

Οι υπηρεσίες της Επιτροπής εξασφαλίζουν τη γραμματεία της επιτροπής και του γραφείου.

Άρθρο 9

Ο πρόεδρος μπορεί να καλέσει να συμμετάσχει στις εργασίες της επιτροπής, ως εμπειρογνώμονας, κάθε άτομο που έχει ειδική αρμοδιότητα σε ένα θέμα που έχει γραφεί στην ημερησία διάταξη.

Οι εμπειρογνώμονες συμμετέχουν στις συζητήσεις μόνο για το θέμα για το οποίο δικαιολογείται η παρουσία τους.

Άρθρο 10

Η επιτροπή θεσπίζει τον εσωτερικό της κανονισμό.

Άρθρο 11

Υπό την επιφύλαξη των διατάξεων του άρθρου 214 της συνθήκης, τα μέλη της επιτροπής αναλαμβάνουν την υποχρέωση να μη διοχετεύουν τις πληροφορίες τις οποίες έμαθαν από τις εργασίες της επιτροπής ή του γραφείου, όταν η Επιτροπή τους πληροφορεί ότι η ζητηθείσα γνώμη ή η τεθείσα ερώτηση αναφέρεται σ' ένα θέμα εμπιστευτικού χαρακτήρα.

Σ' αυτή την περίπτωση μόνο στα μέλη της επιτροπής και οι αντιπρόσωποι των υπηρεσιών της Επιτροπής παρευρίσκονται στις συνεδριάσεις.

Άρθρο 12

Η παρούσα απόφαση αρχίζει να ισχύει την 25η Ιουνίου 1980.

Έγινε στις Βρυξέλλες, στις 25 Ιουνίου 1980.

Για την Επιτροπή

Lorenzo NATALI

Αντιπρόεδρος

(1) ΕΕ αριθ. Α 112 της 20.12.1973, σ. 1.

(2) ΕΕ αριθ. Α 139 της 13.6.1977, σ. 1.

(3) ΕΕ αριθ. Α 162 της 8.7.1978, σ. 1.